钦定古今图书集成/明伦汇编/家范典/第011卷 > 礼记 > 《丧服小记》
## 钦定古今图书集成/明伦汇编/家范典/第011卷 > 礼记 > 《丧服小记》

为父母、长子稽颡。大夫吊之，虽缌必稽颡。

〈陈注〉服重者，先稽颡而后拜宾，服轻者，先拜宾而后稽颡。父母尊也，长子正体也，故从重。大夫吊于士，是以尊临卑，虽是缌麻之丧，亦必稽颡而后拜，盖尊大夫，不敢以轻待之也。

父母之丧偕，先葬者不虞祔，待后事，其葬服斩衰。

〈陈注〉父母之丧偕，即《曾子问》并有丧，言父母同时死也。葬先轻而后重。先葬，葬母也，不虞祔，不为母设虞祭，祔，祭也。盖葬母之明日，即治父葬，葬父毕，虞祔，然后为母虞祔，故云“待后事”，祭则先重而后轻也。其葬母亦服斩衰者，从重也，以父未葬，不敢变服也。